1.

VI priedo II skyrius iš dalies keičiamas taip: a) A dalies 1 ir 2 punktai pakeičiami taip: „1. Biologinių dujų įmonėje turi būti: a) tokie pasterizacijos (higienizacijos) įrenginiai, kad medžiagos būtinai į juos patektų, kuriuose būtų: i) temperatūros kontrolės pagal laiką įranga; ii) registravimo prietaisai, nuolatos registruojantys į įtraukoje minėtų matavimų rezultatus; ir iii) tinkama apsaugos sistema, sauganti nuo nepakankamo kaitinimo; b) tinkama transporto priemonių ir konteinerių, išvežamų iš biologinių dujų įmonės, valymo ir dezinfekavimo įranga. Tačiau pasterizacijos (higienizacijos) įrenginio neprivalo turėti biologinių dujų įmonės, kurios perdirba tik: i) gyvūninės kilmės šalutinius produktus, kurie buvo perdirbti taikant 1 metodą; ii) 3 kategorijos medžiagas, kurios kitur buvo apdorotos pasterizacija (higienizacija); arba iii) gyvūninės kilmės šalutinius produktus, kuriuos neperdirbtus galima naudoti kaip žaliavą. Jei biologinių dujų įmonė įsikūrusi patalpose, kuriose laikomi ūkinės paskirties naminiai gyvūnai ir kuriose naudojamas ne tik dėl tų gyvūnų besikaupiantis mėšlas, tai ši įmonė turi būti įsikūrusi pakankamu atstumu nuo tokių gyvūnų laikymo vietos ir bet kuriuo atveju privaloma tą įmonę visiškai atskirti, prireikus atitveriant, nuo gyvūnų, jų pašarų ir kraiko. 2. Komposto gamybos įmonėje turi būti: a) toks uždaras komposto reaktorius, kad medžiagos būtinai į jį patektų, kuriame būtų: i) temperatūros kontrolės pagal laiką įranga; ii) registravimo prietaisai, jei reikia, nuolatos registruojantys į įtraukoje nurodytų matavimų rezultatus; ir iii) tinkama apsaugos sistema, sauganti nuo nepakankamo kaitinimo; b) tinkama transporto priemonių ir konteinerių, kuriais vežami neapdoroti gyvūninės kilmės šalutiniai produktai, valymo ir dezinfekavimo įranga. Tačiau gali būti leidžiama naudoti kitas komposto gamybos sistemas, nustatant, kad jos: i) užtikrina tinkamas parazitų kontrolės priemones; ii) valdomos taip, kad, sistemoje esant medžiagai, pasiekiami visi reikalaujami laiko ir temperatūros parametrai, o tam tikrais atvejais šie parametrai nuolatos registruojami; iii) atitinka visus kitus šio reglamento reikalavimus. Jei komposto gamybos įmonė įsikūrusi patalpose, kuriose laikomi ūkinės paskirties naminiai gyvūnai ir kuriose naudojamas ne tik dėl tų gyvūnų besikaupiantis mėšlas, tai komposto gamybos įmonė turi būti įsikūrusi pakankamu atstumu nuo tokių gyvūnų laikymo vietos ir bet kuriuo atveju privaloma komposto gamybos įmonę visiškai atskirti, prireikus atitveriant, nuo tų gyvūnų, jų pašarų ir kraiko“; b) B dalies 11 punktas pakeičiamas taip: „11. Irimo likučiai ir kompostas turi būti tvarkomi ir saugomi biologinių dujų įmonėje ir atitinkamai komposto gamybos įmonėje taip, kad vėl neužsiterštų“; c) C dalies 12 punktas pakeičiamas taip: „12. 3 kategorijos medžiaga, naudojama kaip žaliava biologinių dujų įmonėje, turinčioje pasterizacijos (higienizacijos) įrenginį, turi atitikti tokius būtiniausius reikalavimus: a) didžiausias į įrenginį patenkančių gabalų dydis: 12 mm; b) mažiausia visos medžiagos temperatūra įrenginyje: 70 °C; ir c) mažiausia nepertraukiamo laikymo įrenginyje trukmė: 60 minučių. Tačiau 3 kategorijos pienas, priešpienis ir pieno produktai gali būti naudojami kaip žaliava biologinių dujų įmonėje, jų neapdorojant pasterizacija (higienizacija), jei, kompetentingos institucijos nuomone, jie nekelia jokios rimtos užkrečiamosios ligos paplitimo pavojaus“; d) C dalies 13 punktas pakeičiamas taip: „13. 3 kategorijos medžiaga, naudojama kaip žaliava komposto gamybos įmonėje, turi atitikti tokius būtiniausius reikalavimus: a) didžiausias į komposto reaktorių patenkančių gabalų dydis: 12 mm; b) mažiausia visos medžiagos temperatūra reaktoriuje: 70 °C; ir c) mažiausia laikymo reaktoriuje 70 °C temperatūroje (visos medžiagos) trukmė: 60 minučių“; e) Įterpiamas toks C dalies 13a punktas: „13a. Tačiau kompetentinga institucija, laikydamasi nuostatos, jog pareiškėjas įrodo, kad tokiais parametrais užtikrinamas biologinių pavojų sumažinimas, gali leisti taikyti kitus standartizuotus proceso parametrus. Toks įrodymas privalo atitikti a–f punktuose nurodytus reikalavimus: a) galimų pavojų nustatymas ir analizė, įskaitant ir įdedamos medžiagos daromą poveikį perdirbimo sąlygoms, išsamaus aprašymo pagrindu; b) pavojaus įvertinimas, kurio metu nustatoma, kaip tam tikros a punkte nurodytos perdirbimo sąlygos yra praktiškai pasiekiamos esant įprastinėms ir netipinėms sąlygoms; c) numatomo vykdyti proceso patvirtinimas, įvertinant gyvybingumo (užkrečiamumo) sumažinimą: i) endogeninių indikatorinių organizmų atveju proceso metu, kai: — indikatoriaus žaliavoje nuolatos būna dideli kiekiai, — apdorojimo proceso letalumo aspektu indikatorius ne mažiau atsparus karščiui, tačiau daug atsparesnis nei kiti patogeniniai organizmai, kuriems stebėti jis yra naudojamas, — gana lengvai galima nustatyti indikatoriaus kiekį ir jį aptikti bei patvirtinti; arba ii) išsamiai apibūdintas tiriamasis organizmas ar virusas, kuris apdorojimo metu įdedamas į pradinėje medžiagoje esantį atitinkamą tiriamąjį organizmą; d) c punkte nurodyto numatomo vykdyti proceso patvirtinimo metu privaloma įrodyti, kad, vykdant šį procesą, sumažinamas bendras pavojus: i) terminių ir cheminių procesų metu: — sumažinant užkrečiamumo titrą mažiausiai iki 5 log10 Enterococcus faecalis arba Salmonella Senftenberg atveju (775W, H2S neigiama), — šilumai atsparių virusų, tokių kaip Parvovirus, užkrečiamumo titras sumažinamas mažiausiai iki 3 log10, bet kuriuo atveju juos identifikuojant kaip svarbų pavojaus veiksnį; ir ii) taip pat cheminių procesų metu: — sumažinant atsparių parazitų, tokių kaip Ascaris spp. kiaušinėlių, užkrečiamumą mažiausiai iki 99,9 % (3 log10) tose stadijose, kai jie yra gyvybingi; e) išsamios kontrolės programos, įskaitant c punkte nurodyto proceso vykdymo stebėsenos procedūras, parengimas; f) vykdant įmonės veiklą, kontrolės programoje numatomos tam tikrų proceso parametrų nuolatinio registravimo ir priežiūros užtikrinimo priemonės. Duomenis apie atitinkamus biologinių dujų įmonėje ar komposto gamybos įmonėje vykdomo proceso parametrus, taip pat apie kitus kontrolinius kritinius taškus privaloma registruoti ir išsaugoti, kad savininkas, operatorius arba jų atstovas ir kompetentinga institucija galėtų stebėti įmonės veiklą. Dokumentus privaloma pateikti kompetentingai institucijai, kai tik ji to pareikalauja. Informaciją apie šiame punkte nurodytą leidžiamą procesą privaloma pateikti Komisijai, kai tik ji to pareikalauja“; f) C dalies 14 punkto b papunktis pakeičiamas taip: „b) laikosi nuomonės, kad likučiai ar kompostas yra neperdirbtos medžiagos“; g) D dalies 15 punktas pakeičiamas taip: „15. Irimo likučių ar komposto tipiniai mėginiai, paimti perdirbimo metu arba iš karto jam pasibaigus biologinių dujų arba komposto gamybos įmonėje, siekiant stebėti procesą, turi atitikti tokius mikrobiologinius standartus: Escherichia coli: n = 5, c = 1, m = 1 000, M = 5 000/1 g; arba Enterococaceae: n = 5, c = 1, m = 1 000, M = 5 000/1 g; ir Irimo likučių ar komposto tipiniai mėginiai, paimti saugant ar po saugojimo biologinių dujų įmonėje arba komposto gamybos įmonėje, turi atitikti tokius mikrobiologinius standartus: Salmonella: nebuvimas 25 g kiekio: n = 5; c = 0; m = 0; M = 0; čia: n – tiriamų mėginių skaičius, m – bakterijų skaičiaus ribinis dydis; rezultatas laikomas pakankamu, jei bakterijų skaičius visuose mėginiuose neviršija m, M – didžiausias bakterijų skaičius; rezultatas laikomas nepakankamu, jei bakterijų skaičius viename ar daugiau mėginių yra ne mažesnis kaip M, ir c – mėginių, kuriuose bakterijų skaičius gali būti nuo m iki M ir, jei bakterijų skaičius kituose mėginiuose yra ne didesnis kaip m, mėginys gali būti laikomas priimtinu, skaičius. Irimo likučiai ar kompostas, neatitinkantys šiame skyriuje nurodytų reikalavimų, perdirbami, o Salmonella atveju tvarkomi ar sunaikinami, vadovaujantis kompetentingos institucijos instrukcijomis.“.